Gabi Firea a pățit azi, la sărbătoarea Simonei Halep, ce a pățit Elena Udrea la Gala lui Lucian Bute Zeci de mii de oameni au sancționat spontan pe Național Arena un politician care a vrut să-și lipească imaginea de cea a unei campioane, că de imagine se ocupă Firea de când a ieșit primar

luni, 11 iunie 2018, 8:57

A trecut linia roșie.

Primarul Bucureștiului e huiduit de o tribună întreagă și se uită, nedumerit, neînțelegând ce se petrece.

A trecut linia roșie, asta a făcut!

E soarta politicienilor ori de câte ori încearcă să-și ia creditul pentru munca sportivilor. Zeci de mii de spectatori protestează neprogramat în această seară pe Național Arena.

”E cea mai frumoasă seară din viața mea”, spune Simona, iar Gabi Firea e deja în afara stadionului, urmărită de fluierăturile oamenilor, care continuă și după ce primarul pleacă de pe scenă.

La fel s-a întâmplat în iulie 2011, când, la Romexpo, Elena Udrea a comis aceeași gafă.

S-a aburcat pe ring lângă Lucian Bute și a fost huiduită. Începutul sfârșitului pentru Elena Udrea.

Azi, a trecut linia roșie și Gabi Firea.

Huduielile sunt asurzitoare și spontane. Nu e Soros, nu sunt ONG-urile, e tribuna și cultură sa unică a protestului.

Și oricine ar fi fost în locul Gabrielei Firea, de la președintele țării la ministrul sporturilor, ar fi pățit același lucru.

Dacă n-ar sta înconjurată numai de un oribil aparat de propagandă, cum n-a existat niciodată în istoria democratică a orașului, Gabi Firea ar ști că așa li se întâmplă guvernanților la orice celebrare sportivă!

Politicienii sunt huiduiți de fiecare dată când apar în tribune, dacă încearcă să vorbească mulțimii.

De aceea, la Jocurile Olimpice sau la Campionatele Mondiale vorbesc, de regulă, președinții Comitetului de organizare și șefii CIO sau FIFA, nici ei prea iubiți.

Dacă apar politicienii, vuiesc stadioanele.

E o seară care pune lucrurile la locul lor.

Un oraș nu se administrează cu știri cumpărate, cu propagandă, cu moaște plimbate de la Voluntari la București și retur.

Fluierăturile mulțimii de la Național Arena îi arată Gabrielei Firea că oamenii nu uită și nu iartă.

Să se ducă la televiziunile prietene să se plângă!